A keresztyénség „elvallásosodása”

E cikk címe alapján megvizsgáljuk azt a folyamatot, ami napjainkban erőteljesen megy végbe a keresztyénségen belül. A keresztyénség a vallás szintjére „süllyed le”, vagyis csak egy lesz a többi vallás közül, holott a keresztyénségnek az egy és igaz üdvözítő hitnek kellene lennie. Itt hangsúlyozni kell azt, hogy különbség van a hit és a vallás között. 

Kezdetnek tekintsük át röviden, mit is jelent a vallás: Cicero szerint a vallás „egy olyan fontos dologra való gondos figyelés, ami az istenek iránti kötelesség lelkiismeretes teljesítése”. A görög eüsebia fogalom hasonlót fejez ki, az indiai dharma pedig azt jelenti, hogy „azok a dolgok, amelyekhez tartanunk kell magunkat”, vagyis a törvény. További meghatározások szerint „a vallás sajátos funkciója olyan végső, alapvető redukciók szolgáltatása, amelyek a világhorizont meghatározatlanságát és meghatározhatatlanságát előadható stílusban határozottságba, vagy legalábbis meghatározhatóságba viszik át”. Itt azt lenne fontos hangsúlyozni, hogy a vallások mindegyike emberi találmány, melyeket azért konstruáltak, hogy megértsék a világ dolgait, és hogy a világban létező dolgokat, folyamatokat, jelenségeket értelmezni tudják. A hitnek viszont az a jellegzetes tulajdonsága, amint a Bibliában kiviláglik, hogy kapcsolatot jelent Isten és ember között. Ez nagy különbség, amely miatt a hit a vallás fölé emelkedik. Az is jellegzetessége, hogy ha a Bibliát megnézzük, a Biblia teljes mértékben Istentől ihletett mű, és nem emberi találmány. Még egy harmadik fő jellegzetessége az, hogy amíg a vallások mind emberi találmányok, és az ember azon törekvései köré csoportosulnak, hogy ő az üdvösséget megszerezze, a hit Istenről és a kegyelemről szól, és Isten van a középpontban. Isten az igazság forrása, az ember pedig mellékes.

Egy másik szempontból megvilágítva a dolgot mondhatjuk, hogy a keresztyénség egy világnézet, és a teremtés épp azért olyan alapvető fontosságú benne, mert mindennek az eredetét magyarázza el: honnan vannak a csillagok és a bolygók, miért van szenvedés és pusztulás, hogyan keletkeztünk, milyen az emberi természete, miből van az ember, honnan van a bűn, miért van törvény. A keresztyén világnézet vázlatosan a következő:

I. A teremtés: Isten jónak teremtette a világot; a teremtés befejezett

II. Az első ember bűne miatt a világ megromlik; a halál és a bűnnek az eredete

III. Isten Özönvíz által elpusztítja a világot – első Ítélet

IV. Krisztus meghal az emberek bűneiért az idők teljességében

V. Új teremtés és a régi állapot visszaállítása, második Ítélet

A keresztyén világnézet szerint kezdetben Isten jónak teremtette a világot, de az első emberpár engedetlensége folytán az megromlott: a föld bogáncsot és gazokat hajt, a férfinak verejtékkel kell, hogy megszerezze a táplálékát, és az asszony fájdalommal szüli gyermekét. Itt fontos megjegyezni, hogy a világmindenség egy tökéletes minőségű állapotból egy rossz minőségűbe ment át, és ezért van szintkülönbség az ábrán. Az V. pont az új teremtést jelzi, amikor a föld is részesül a megváltásban, és eredeti, tökéletes formát ölt, és az ember kapcsolata Istennel is teljes mértékben helyreáll. Ezért van szintemelkedés az ábra jobb felében. A teista evolucionista nézet szerint viszont nincsen ilyen szintkülönbség, mert nézete szerint a bűn és a halál kezdettől fogva mindig jelen volt, és a teremtettség inherens része; szemben áll azzal, hogy Isten „jónak” teremtette a világot. A Bűnesetet máshogy értelmezi, és ezért hamis világnézet.

Lépjünk tovább, és nézzük meg, hogy az evolúciós elmélet hogyan hatott a keresztyénségre ezen a téren. A keresztyénség azért hit, mert a Biblia isteni tekintéllyel bír, mert Istentől ihletett Ige. Értsük meg, hogy az Ige nagyon fontos szerepet játszik az emberiség életében, mivel Istentől ihletett igazság. Ez olyannyira fontos, hogy amikor Jézus tanított, mindig a Szentírásból idézett: „nem olvastátok-e?”. Mindig, amikor tanított a zsinagógában, a Szentírást magyarázta, vagyis akkoriban az Ószövetséget, amely őróla szólt. Sőt, amikor a gazdag emberről prédikált, aki a pokolban szenvedett, azt mondta, hogy ha a gazdag ember rokonai nem hisznek Mózesnek, vagyis a Szentírásnak, akkor egy feltámadt halottnak sem fognak hinni. Jézus komolyan vette az igét, és nagyon tisztelte! Tulajdonképpen az ő szavaival is egyenlővé tette. Az ember Istennel való kapcsolatának középpontjában áll az Ige tanulmányozása és az imádság: Ez a két dolog jelenti az ember és az Isten összekötöttségét egymással. Ha az egyik megszakad, akkor nincs kapcsolat, nincsen üdvösség.

A Bibliában jelenti ki magát Isten, és az ember pedig imádságban válaszol: bűnvallást tesz, közben jár, dicsőít, hálát ad vagy kér. Az Ige élő, képes az embert átformálni, fontos az ember megszentelődésében, és az Istennel való együtt járásban. „De még boldogabbak azok, akik hallgatják az Isten beszédét, és megtartják” (Luk. 11,28), és „A hit tehát hallásból van, a hallás pedig a Krisztus beszéde által.” (Rom. 10,17) Fontos, hogy az Isten igéje központi szerepet töltsön el életünkben.

Istennel való kapcsolatunk fokmérője az, hogy mennyire hiszünk Isten Igéjének, és tesszük, amit mond. Sajnos sok keresztyén kapcsolata meggyengült Istennel, mert egyszerűen nem akarják elfogadni Isten szavát, amit a Genezisről részben olvashatunk, ahol olyan fontos dolgokról van szó, mint a bűn eredete, a házasság és a törvény megalapozása. J. I. Packer szerint:

„Ha én lennék az ördög, egyik legfontosabb célomnak annak megakadályozását tartanám, hogy az emberek elmélyedjenek a Bibliában. Tudva, hogy ez Isten Igéje, mely az Ige Istenének ismeretére, szeretetére, és szolgálatára tanítja az embereket, minden tőlem telhetőt megtennék annak érdekében, hogy a Bibliát körülvegyem a vermek, tövises sövények és csapdák lelki megfelelőivel, hogy elrémítsem tőle az embereket… Bármi áron igyekeznék visszatartani őket attól, hogy értelmüket fegyelmezett módon használva felfogják a Biblia üzenetének nagyságát.”


És ez történik napjainkban: Isten Igéjét vermek, tövisek, és csapdák veszik körül minden oldalról; hiszen a mai társadalom egésze biblikusan szinte analfabéta. Így például megesett az, hogy az egyik „Legyen Ön is Milliomos” című tv-s játékon az egyik játékos nem tudta felismerni a négy evangélista nevét. Az Ige elsilányulásának manapság két fő forrása van – az evolúcióelmélet és a liberális teológia. Az evolúciós elmélet éppen azért, mert az egy új, keresztyén világnézettel hadakozó világnézet. A Bibliában szereplő szerető Teremtő Istennel szemben, aki tökéletes, bűn nélküli világot teremt (és később egyetlen fiát adja a keresztre), az evolúció olyan világot tár elénk, ahol Isten nem aktív a világ fenntartásában, és a halál az úr – az élőlények csak azért küzdenek rövid, múlandó életük alatt, hogy génjeiket továbbadják, és a következő generációt létrehozzák. A bűn természetes része a világnak, egy betegség, a vallás pedig csak egy kellék, egy mankó, ami segíti az embert a további fejlődésében, de amire egy nap már nem lesz szükség, mert az ember fejlettsége eléri a tökéletes szintet. Ez a ma uralkodó világnézet, ami mögött tudományos tekintély áll, és szinte mindenki találkozik vele az iskolában, akárha röviden is. 


Ennek következményeként a keresztyénség elveszítette az alapját, amit a Genezis könyve tartalmaz, és ami nélkül a keresztyén világnézet és a megváltás tana a levegőben lóg. Sok olyan keresztyén van manapság, aki sajnos nincsen tisztában ezzel a problémával. Emiatt sajnos az evangéliumi üzenet nagyon felhígult, és kezdjük el veszíteni a lényegét. Azért csúsztunk el annyira, mert nem értjük meg azt a rossz hírt, amit a Genezis mutat be: hogy bűnbeestünk, és így nem tudjuk értékelni azt a jó hírt: a megváltást, amiről az Újszövetség szól. Három szavas szlogenek váltják fel az Evangéliumot, mint pl. „Csak bízzál Jézusban”, vagy „??? = Jézus”, vagy „What would Jesus Do?” (WWJD). Mivel az ember gondolkodása, így átrendeződött, nem tud mit kezdeni Isten Igéjével, mert egyszerűen „inkompatibilis” a gondolkodásával – a társadalmi tapasztalatain kívülre esik. És emiatt olyan fontos az, hogy a keresztyén világnézetet helyreállítsuk az apologetikával, ami azt hangsúlyozza a világ számára, hogy „Én vagyok az út, az igazság, és az élet; senki sem mehet az Atyához, hanemha én általam.” (Jn. 14,6) A mai világ zűrzavarában az Egyháznak bátran ki kell állnia és vállalnia az Ige szavahihetőségét. Fel kell állnia és hangosan kimondani a világnak: Jézus a megoldás a ti bűneitekre! A nagy reformátor, Luther szavaival: „Isten szava által lett megalapozva az Egyház, és Isten szava által lesz újraalapítva.” Legyen az irány az Új Reformáció! Szép, hogy sok keresztyén Jézus életét vagy az apostolok cselekedeteit vagy Pál útjait mutatja be az embereknek, de ha egyszerűen nincsen értelme a keresztyénségnek, mert elveszti az okot, ami miatt a megváltás szükségessé vált, akkor miért figyelnének oda az emberek, amikor a keresztyének prédikálnak? Ha azt látják az emberek, hogy a keresztyénség nem opció, akkor máshová mennek: mert az ember alapjába véve vallásos lény: van egy része, ami sóvárog Isten közelsége iránt. És ha nem a keresztyénségben találják meg a megoldást, sok-sok más dolog kínálkozik: Buddhizmus és keleti vallások, szekták, agykontroll, New Age, miszticizmus, okkultizmus, Hit Gyüli, drog, szex, stb… Bármi, ami valamilyen élményt tud adni. A keresztyénség csak egy másik vallás lett, mivel „a Biblia tévedett az egyik legfontosabb kérdésben”. És tulajdonképpen így is állnak hozzá az emberek. Ha nem utasítják el rögtön, akkor aranyosnak tartják az egészet, de legalábbis nem hozzák meg azt a döntést, hogy felvegyék magukra a keresztjüket, és Jézust kövessék. 

